Το υπουργικό συμβούλιο μετά από εισήγηση του προέδρου της Δημοκρατίας αποφάσισε να ανοίξει ειδικό λογαριασμό στην Κεντρική Τράπεζα της Κύπρου όπως και σε εμπορικές τράπεζες για τους πληγέντες από τις πυρκαγιές στην Ελλάδα.

Σε δηλώσεις του στους δημοσιογράφους μετά τη συνεδρία του Υπουργικού Συμβουλίου, ο Κυβερνητικός Εκπρόσωπος Πρόδρομος Προδρόμου είπε ότι «μπροστά στην τεραστίων διαστάσεων καταστροφή που προκάλεσαν οι πυρκαγιές στην Αττική, η Κυβέρνηση της Κυπριακής Δημοκρατίας εκφράζει βαθύτατη θλίψη και συλλυπητήρια για τους νεκρούς, ελπίδα για την ανεύρεση προσώπων που ακόμα αγνοούνται και ευχές για την αποθεραπεία των τραυματιών».

Ταυτόχρονα, το Υπουργικό Συμβούλιο, με εισήγηση του Προέδρου της Δημοκρατίας και μεθερμηνεύοντας και τα αισθήματα αλληλεγγύης που πηγαία εκδηλώνονται από τον κυπριακό λαό αποφάσισε σήμερα να ανοίξει ειδικός λογαριασμός από το Γενικό Λογιστήριο του κράτους στην Κεντρική Τράπεζα της Κύπρου όπως και σε εμπορικές τράπεζες.

Η Κυβέρνηση θα καταθέσει σε αυτό τον λογαριασμό συνεισφορά της Κυπριακής Δημοκρατίας ύψους €10 εκ.

Το υπουργικό συμβούλιο καλεί τόσο τον επιχειρηματικό κόσμο όσο και το ευρύτερο κοινό, τους πολίτες που το επιθυμούν για να βοηθήσουν και θέλουν να συνεισφέρουν, να καταθέτουν χρηματικές εισφορές σε αυτούς τους λογαριασμούς, στοιχεία για τους οποίους θα δοθούν στη συνέχεια.

Οποιαδήποτε οργανωμένα σύνολα και φορείς θέλουν να διοργανώσουν εκδηλώσεις για τη συλλογή χρηματικής βοήθειας για τα θύματα και τις πληγείσες περιοχές προτρέπονται, εφόσον το επιθυμούν, να καταθέτουν σε αυτούς τους λογαριασμούς.

Το συνολικό ποσό που θα συγκεντρωθεί θα διατεθεί σε συγκεκριμένα έργα και δράσεις για την ανακούφιση των θυμάτων και τη στήριξη τους μετά από συνεννόηση που θα γίνει με την Ελληνική Κυβέρνηση.